Line Barfod (EL), 2010-04-12:
Da vores ordfører på området, hr. Per Clausen, ikke kan være til stede, skal jeg på hans vegne fremføre følgende: Vi synes, en skærpet indsats over for hensynsløs adfærd i trafikken er en vældig god idé, fordi vi kan se, at til trods for de mange kampagner, der har været rettet mod bilister, der kører for hurtigt eller for råddent, eller som har en grænseløs tillid til deres egne evner som bilist, sker der stadig væk alt for mange ulykker, hvor farten, spiritus, stoffer, hensynsløshed eller en kombination af det spiller en afgørende rolle for, at ulykken sker, og for omfanget af ulykken.
Vi har den opfattelse, at når problemet med hensynsløs kørsel er blevet så stort, skyldes det i et vist omfang, at bilisterne satser på, at der ikke rigtig er nogen kontrol, at det er begrænset, hvad politiet bruger af ressourcer på det her område.
Og derfor tror vi på, at en øget indsats af politiet i trafikken kunne have en forebyggende effekt.
Vi mener også, at man skal prøve at se på muligheden for, at især unge mænd, som jo er en del af problemet, får bedre mulighed for at komme ud at køre på lukkede baner, hvor de kan prøve, hvor farligt det egentlig er at køre for stærkt, kan prøve glatbanekørsel osv., og virkelig dér kan få lært, hvad det er, de kan risikere, hvis de kører på den måde ude i den rigtige trafik.
Så er vi klar over, at forebyggelse ikke er nok, at der er situationer, hvor det er nødvendigt at komme med straf, men vi mener altså, at der inden for de eksisterende strafferammer allerede i dag er plads til sanktioner.
De bliver ikke fuldt udnyttet i dag.
De strafferammer, der er, er rigelig høje, og derfor har vi lidt svært ved at forstå formålet med at hæve strafferammen, sådan som fru Lone Dybkjær også var inde på det.
Når vi så ser på, hvad det er for nogle tilfælde, hvor man siger, at her skal der være tale om særlig skærpende omstændigheder, så undrer det os noget, at overtrædelsen af fartgrænserne skal være minimum 100 km/t.
Vi mener, det kan være særdeles hensynsløst, hvis man et sted, hvor fartgrænsen er 30 km/t., f.eks. i et boligområde, på skoleveje osv., hvor der er mange børn, kører 60 km/t.
Vi mener, det er lige så hensynsløst, som hvis man andre steder kører over 100 km/t.
Og derfor forstår vi ikke helt, hvorfor man skal op over 100 km/t., før det bliver betragtet som hensynsløst efter Justitsministeriets opfattelse.
Så mener vi, at man skal se på grænsen for frakendelse af førerretten, og mener, at den skal kunne sættes lavere.
Vi mener også, at man skal se nærmere på muligheden for at installere fartspærrer – og så alkolåse selvfølgelig, hvor det glæder os, at ministeren nu erkender, at ordningen skal gælde for alle bilister og ikke kun for busser, hvor der er meget, meget få problemer.
Men vi synes, der er en række ubesvarede spørgsmål.
Rigspolitiet spørger jo også i deres høringssvar, hvilken type alkolås der skal anvendes, og vi mener, man skal se noget mere på de svenske erfaringer med alkolåse i forhold til at bruge dem i langt større omfang end det, der lægges op til med lovforslaget.
Vi mener også, man skal se på, hvordan vi sikrer, at de også kan blive installeret hos dem, der ikke umiddelbart har råd til at betale selv, og se på: Er der nogle muligheder der?
Som sagt mener vi, at der er gode intentioner i lovforslaget, men vi mener også, at der er en del, der ikke er ordentligt gennemarbejdet, så vi afventer udvalgsarbejdet, før vi tager endelig stilling til, hvad vi mener.